Doeane aan grens ‘nie ontwrig deur staking’Werkers het vroeër vandeesweek by die SAID se kantore gestaak. (Foto: Cosatu/Twitter) Die Suid-Afrikaanse Inkomstediens (SAID) het reisigers verseker dat bedrywighede by die land se grensposte nie deur sy stakende werkers ontwrig sal word nie. SAID het reeds verskeie gebeurlikheidsmaatreëls by grensposte ingestel om ontwrigting tydens die stakings te beperk. Altesaam 18 doeanekantore is vroeër vandeesweek gesluit weens die stakende SAID-werkers. Lede van die Vereniging van Staatsamptenare (VSA) en Nehawu staak nadat hulle die R70 miljoen vir basiese verhogings verwerp het. Die Inkomstediens is egter nie verantwoordelik vir sy eie befondsing nie, maar afhanklik van die toewysing wat die nasionale tesourie doen. Luidens SAID se verklaring sal hy toesien dat verklarings soos normaalweg by grensposte verwerk word, asook die fisieke inspeksie van goedere. Hierdie soort inspeksies sal op ŉ 24-uur‑basis gesentraliseer en bestuur word. “Grensbedrywighede sal normaalweg voortgaan met die beskikbare personeel wat nou ook ondersteun word deur ŉ aantal SAID-amptenare wat van die hoofkantoor ontplooi is,” het SAID gesê. Reisigers word nietemin aangeraai om alternatiewe grensposte te gebruik indien dit nodig sou wees. Handelaars wat tans nie hul SAOG-sertifikate by landsgrense kan verwerk nie, kan dit ook vir verifikasie en goedkeuring by hul plaaslike distrikskantoor indien. As alternatief kan handelaars kies om goedere uit te voer en die algemene tarief te betaal by ŉ invloerland met betrekking tot die goedere. SAID het onderneem om in hierdie geval terugwerkende SAOG-sertifikate uit te reik wat aan invloerlande oorhandig kan word. Volgens SAID sal hy daarop let om ŉ “vlot vloei van handel te verseker.” Die VSA het SAID egter gekap oor sy kommissaris se “roekelose uitsprake” oor die staking en die uitwerking wat dit op grensposte het. Volgens die vereniging het die kommissaris aangevoer dat “werkers kan staak solank as wat hulle wil” aangesien daar niks is wat hy daaromtrent kan doen nie. Die kommissaris het glo ook aangedui dat die staking in hierdie stadium ŉ “minimale impak” op die land het. “Die land beleef erge verkeersrampe by grensposte, aangesien die meeste van hulle met beperkte personeel bedryf word wat die vertragings vererger. Die feit bly staan dat byna al die SAID-takke tans gesluit is en inbelsentrums nie die massa oproepe kan hanteer nie,” lui ŉ verklaring van die vereniging. “Dit terwyl vragmotors deur die land se grensposte gelaat word sonder die nodige omsigtigheid. Suid-Afrika verloor by die dag inkomste wat ingesamel moet word vir in- en uitvoere omdat kundiges nie nou by die grensposte is nie.” Die vereniging het egter onderneem om met die staking vol te hou tot die minister van finansies ingryp en die nodige verhogings aan die werkers van die Inkomstediens toeken “voordat die ekonomie op sy knieë gedwing word”.